**Zápis**

**zo zasadania prípravného výboru jednoduchých pozemkových úprav (JPÚ) Fačkov zo dňa 1.8.2016**

Dňa 1.8.2016 o 19,00 hod. sa v miestnosti Urbárskeho spolumajiteľstva Fačkov konalo stretnutie členov prípravného výboru JPÚ Fačkov (Bielik Vlastimil, Ligas Zdeno, Čmelo Ján, Myšiak Vladimír), starostu obce p. Miroslava Čerňanca a občanov Fačkov p. Bačovej Viery, p. Mišiakovej Anny a p. Vladimíra Mišiaka.

Na zasadaní sa riešilo nasledovné:

1. Stretnutie prípravného výboru bolo zvolané na podnet člena výboru p. Vlastimila Bielika za účelom informovať ostatných členov o úhradách za vysporiadanie JPÚ. Za obdobie od 10.7. do 31.7.2016 bolo doplatených 2014,80 € v hotovosti. Táto suma po spočítaní predchádzajúcich platieb nenaplnila potrebnú počiatočnú sumu na začatie JPÚ.
2. Vlastimil Bielik ďalej informoval, že na stretnutí s Ing. Streicherom zo dňa 1.8.2016 bolo na základe tejto skutočnosti dohodnuté stretnutie prípravného výboru so spracovateľom a dotyčným pánom na piatok 5.8.2016 o 9,00 hod na Obecnom úrade vo Fačkove za účelom zmeny hranice JPÚ Fačkov v rozhraní podľa zápisnice zo dňa 10.7.2016.
3. Na túto skutočnosť reagovala p. Bačová s tým, že s uvedeným návrhom v žiadnom prípade nesúhlasí. Jej návrh znel, aby sa z každej lokality zmenšila časť výmery aby mohli byť pomerne vyriešené JPÚ v celej obci. Na toto reagoval p. Bielik s vysvetlením, že zvyšných cca 13000 € sú neuhradené pohľadávky vo väčšine (cca 9000 €) od vlastníkov práve z týchto lokalít. K tomuto argumentu pripraví p. Bielik doklady a zašle p. Bačovej na preštudovanie. Vlastimil Bielik tiež upozornil, že by bolo skutočne najlepšie, aby sa JPÚ riešili v určenom obvode, aby mal každý jeden spoluvlastník v obci možnosť vysporiadania si časti svojich podielov, nakoľko vlastníctvo v obci je vo väčšine rozdelené podľa pôvodných starých gruntov, čiže vylúčením týchto lokalít by možnosť vysporiadania pre takýchto vlastníkov takmer zanikla. Ale treba zasa brať do úvahy, že ani prípravný výbor, ani starosta obce, ani Okresný úrad a ani spracovateľ nemôže presviedčať donekonečna vlastníkov pôdy, aby si túto vysporiadali. Keď nie je záujem, bude sa komasovať len tá časť, v ktorej majú väčšinoví vlastníci o komasáciu záujem.

P. Bačová ďalej namietala, že vlastníci princípu komasácie nerozumejú, že im to treba ešte znovu vysvetliť, aby všetci pochopili, prestali túto aktivitu bojkotovať, že je to len pre ich dobro, zhodnotia sa im pozemky. Taktiež navrhla, aby sa riešilo stretnutie spoluvlastníkov s prípravným výborom resp. so zástupcom pozemkového úradu osobitne s každým alebo s malými skupinkami, nakoľko je možnosť, že niektorí ľudia sa nedokážu vo veľkom spoločenstve občanov vyjadriť. Tento návrh sa prednesie na piatkov sedení.

Ďalšie pripomienky od p. Bačovej sa týkali financovania JPÚ:

* možnosť financovania JPÚ formou splátok pre nesolventných vlastníkov. Na toto reagoval p. starosta s tým, že toto bolo ponúknuté už na schôdzi konanej dňa 1.7.2016.
* možnosť financovania JPÚ cez organizácie (Urbár, Združenie, Spoločenstvo). Podľa názoru p. Bielika uvedené subjekty nemajú s JPÚ nič spoločné a navyše niečo takéto by sa muselo riešiť cez valné zhromaždenia týchto inštitúcií.

Na základe týchto pripomienok sa dohodlo, že starosta obce zavolá na piatkové sedenie tých občanov, ktorí do dnešného dňa neuhradili za JPÚ a ktorí vlastnia najviac spoluvlastníckych resp. vlastníckych podielov v obvode JPÚ. Ak sa títo vyjadria, že požadované sumy neuhradia, bude zbytočné čakať na úhrady malých spoluvlastníkov, ktorí chýbajúcu sumu nenaplnia.

1. P. Myšiaková namietala, aby sa parcely KNE č. 5003 – 5010 dali do JPÚ celé, aby z nich nezostali nevysporiadané časti. Tento návrh bude taktiež predložený na piatkovom sedení.

Vo Fačkove dňa 3.8.2016

 BIELIK Vlastimil

 člen prípravného výboru